Document ID: 31994R3127

Komisijas Regula (EK) Nr. 3127/94
(1994. gada 20. decembris),
ar ko groza Regulu (EK) Nr. 2967/85, kura nosaka sīki izstrādātus noteikumus par Kopienas mēroga piemērošanu cūku liemeņu klasificēšanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1984. gada 13. novembra Regulu (EEK) Nr. 3220/84, kas nosaka Kopienas mērogu cūku liemeņu klasificēšanai [1], kurā jaunākie grozījumi izdarīti ar Regulu (EK) Nr. 3513/93 [2], un jo īpaši tās 5. panta 1. punktu,
tā kā Regula (EEK) Nr. 3220/84 noteica ieviest cūkas liemeņu daļēju sadalīšanu kā līdzekli sarkano šķērssvītroto muskuļu kopējā svara noteikšanai; tā kā Komisijas Regulā (EEK) Nr. 2967/85 [3] ir jānosaka detalizēta informācija attiecībā uz jauno vērtēšanas metodi, konkrēti, sadalāmo liemeņu skaits un jaunā sadalīšanas metode; tā kā, izmantojot daļēju sadalīšanu, no jauna jānosaka maksimāli pieļaujamā novirze vērtējuma statistikā;
tā kā ir lietderīgi uzlabot jaunu klasifikācijas metožu atļaušanas procedūru, ieviešot divpakāpju protokolu un uzskaitot atsevišķos elementus, kas tajā jāiekļauj;
tā kā šajā regulā paredzētie pasākumi ir saskaņā ar Cūkgaļas vadības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EEK) Nr. 2967/85 groza šādi:
1. Ar šo aizstāj 3. pantu:
"3. pants
1. Liemeņu muskuļaudu satura novērtēšanas metode, ko drīkst izmantot kā klasifikācijas metodi Regulas (EEK) Nr. 3220/84 2. panta 3. punkta nozīmē, pamatojas uz valsts vai reģiona cūkgaļas produkcijas reprezentatīvu paraugu, kas sastāv vismaz no 50 liemeņiem, kuru muskuļaudu saturs ticis noskaidrots saskaņā ar to sadalīšanas metodi, kas izklāstīta I pielikumā, kam piemēro attiecīgo novērtēšanas metodi kombinācijā ar valstī iedibinātu liemeņu novērtēšanas ekspresmetodi, izmantojot divkāršu korelāciju vai citu statistiski pierādītu procedūru, un tā, lai iegūtā rezultāta precizitāte ir vismaz vienāda ar to, ko iegūst, veicot 120 liemeņu standarta korelācijas analīzi, izmantojot I pielikumā noteikto metodi.
2. Turklāt klasifikācijas metodes tiek atļautas ar nosacījumu, ka vidējā kvadrātiskā novirze, mērot virs nulles, ir mazāka par 2,5.
3. Dalībvalstis ar protokola palīdzību informē Komisiju par tām klasifikācijas metodēm, kuru piemērošanu tās vēlētos atļaut savā teritorijā, aprakstot sadalīšanas procesu un norādot uz principiem, kas ir šīs metodes pamatā, kā arī vienādojumus, kas izmantoti muskuļaudu proporcijas novērtēšanā. Protokolam būtu jāsastāv no divām daļām un tajā jābūt ietvertiem II pielikumā paredzētajiem elementiem. Protokola pirmo daļu iesniedz Komisijai, pirms tiek sākts sadalīšanas process.
Klasifikācijas metodes atļauj pielietot dalībvalsts teritorijā saskaņā ar Regulas (EEK) Nr. 2759/75 24. pantā noteikto kārtību, pamatojoties uz protokolu.
4. Klasifikācijas metožu pielietošanai visās detaļās jāatbilst tam aprakstam, kas sniegts Kopienas lēmumā, ar ko atļauts tās lietot."
2. Šīs regulas pielikumu pievieno Regulai (EEK) Nr. 2967/85 kā I un II pielikumu.
2. pants
Šī regula stājas spēkā 1995. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 1994. gada 20. decembrī

Labels: 12
17
19